Na podlagi Zakona o uresničevanju javnega interesa za kulturo (Uradni list RS, št. 77/07, uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg, 3/22 – ZDeb in 105/22 – ZZNŠPP; v nadaljevanju: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo RS objavlja

**Javni razpis za izbor javnih kulturnih programov za digitalizacijo, informacijsko podporo ter mednarodno predstavljanje na področju glasbenih umetnosti, ki ju bo v letih 2025–2028 sofinancirala Republika Slovenija iz proračuna, namenjenega za kulturo**

(oznaka: JPR-DIGIPMEP-GUM-2025-2028)

1. **Naziv in sedež naročnika javnega razpisa**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: ministrstvo).

1. **Predmet, področje in cilji javnega razpisa**

Predmet javnega razpisa z oznako JPR-DIGIPMEP-GUM-2025-2028 (v nadaljevanju: javni razpis) je sofinanciranje javnih kulturnih programov za digitalizacijo, informacijsko podporo in mednarodno predstavljanje na področju glasbenih umetnosti, ki jih bodo izvajalci javnih kulturnih programov izvedli v obdobju od leta 2025 do vključno 2028.

Ministrstvo bo izvajalce programov, izbrane na javnem razpisu, podpiralo v skladu s strateškimi in razvojnimi cilji Resolucije o nacionalnem programu za kulturo 2024–2031.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

1. **Programska sklopa razpisa**

Javni razpis obsega dva programska sklopa. Prijavitelj na javni razpis se lahko ob izpolnjevanju splošnih in posebnih pogojev prijavi na enega ali oba izmed programskih sklopov.

Programska sklopa sta:

* 1. **Digitalizacija in informacijska podpora**

Programski sklop Digitalizacija in informacijska podpora je namenjen sofinanciranju ustvarjanja in posredovanja digitalnih in digitaliziranih vsebin s področja glasbenih umetnosti, kontinuiranemu večanju obsega in javne spletne dostopnosti digitalnih vsebin s področja kulture ter njihovi digitalni hrambi. Digitalizirane in digitalne enote morajo biti ustvarjene v skladu s predpisanimi standardi, ki vključujejo ustrezno razvita merila za izbor gradiv in ustrezen pristop k zagotavljanju njegove dostopnosti. Javno spletno dostopnost se zagotavlja skozi široko dostopno in dnevno ažurirano spletno platformo za informacijsko podporo, ki ob tem skrbi za predstavljanje in promocijo slovenske glasbene umetnosti raznolikih glasbenih žanrov, za bazo podatkov o ustvarjalcih, izvajalcih, zasedbah in institucijah, ki delujejo na področju slovenske glasbene umetnosti ter za druge vsebine, ki so namenjene krepitvi kapacitet slovenskih glasbenih ustvarjalcev, izvajalcev in drugih kulturnih delavcev, ki delujejo na področju glasbene umetnosti. Informacijska podpora se zagotavlja tudi fizično, v obliki izvajanja delavnic, simpozijev, okroglih miz in drugih dogodkov, ki promovirajo slovensko glasbeno umetnost in skrbijo za krepitev kapacitet tako strokovne kot druge zainteresirane javnosti na področju glasbene umetnosti.

Znotraj programskega sklopa Digitalizacija in informacijska podpora sta ključni področji:

1. Skrb za dediščino na področju glasbenih umetnosti

Izbran bo kulturni program, ki:

* skozi digitalizacijo vzpostavlja in razvija pomen varstva, ohranjanja, razumevanja, promocije in uporabe glasbene dediščine ter njenega vključevanja v lokalna in mednarodna okolja,
* omogoča široko dostopnost digitaliziranih vsebin,
* deluje na področju digitalizacije različnih formatov kulturne dediščine s področja raznovrstnih žanrov glasbenih umetnosti.

1. Razvit sistem posredovanja kulturnih vsebin in zagotavljanja njihove dostopnosti

Izbran bo kulturni program, ki:

* skozi digitalizirane in izvorno ustvarjene digitalne vsebine predstavlja preteklo in aktualno slovensko ustvarjalnost iz raznovrstnih žanrov glasbene umetnosti,
* omogoča najširšo in trajno dostopnost teh vsebin javnosti,
* predstavlja podporno okolje za krepitev zmogljivosti in uveljavljenosti organizacij in posameznikov, ki delujejo v polju slovenskih glasbenih umetnosti.
  1. **Mednarodno predstavljanje**

Programski sklop Mednarodno predstavljanje je namenjen sofinanciranju načrtnega, kontinuiranega in strateško naravnanega uveljavljanja slovenskih glasbenih ustvarjalcev, izvajalcev in drugih kulturnih delavcev s področja glasbenih umetnosti v mednarodnem prostoru.

Uravnoteženo mora zastopati raznolik nabor glasbenih žanrov ter biti naravnan v zagotavljanje pogojev za bolj trajno in vidno dostopnost slovenske glasbene umetnosti v mednarodnem prostoru ter širitev kariernih možnosti deležnikov slovenskega glasbenega prostora zunaj Slovenije.

Zagotavljanje pogojev se uresničuje v obliki sodelovanja v raznolikih mrežnih povezavah s sorodnimi organizacijami v tujini ter drugimi mednarodnimi organizacijami, ki skozi različne projekte omogočajo mobilnost, dostopnost in teritorialno razpršenost glasbene ustvarjalnosti na mednarodni ravni. Ti projekti vključujejo predstavitvene in druge glasbene festivale, referenčna koncertna prizorišča, platforme za dostopnost glasbenih posnetkov in različne oblike promocije glasbene ustvarjalnosti na mednarodni ravni. Uravnotežena vključenost raznolikih glasbenih žanrov se lahko zagotavlja v obliki konzorcijskih povezovanj, v katerih sodelujejo različne slovenske organizacije, ki s svojimi dosedanjimi aktivnostmi in uveljavljenostjo na mednarodni ravni nadgrajujejo, širijo in krepijo že obstoječe priložnosti za uveljavljanje slovenske glasbene umetnosti v tujini. Mednarodno predstavljanje je usmerjeno tudi v organizacijo projektov v Sloveniji na način vabljenja tujih delegatov na mednarodno pomembne glasbene dogodke v Sloveniji, z namenom spoznavanja slovenske glasbene krajine in njenih deležnikov v Sloveniji ter z namenom prenosa znanj in veščin, ki so potrebne za krepitev poznavanja delovanja mednarodnega glasbenega ekosistema. Programski sklop vključuje tudi spremljanje, beleženje in analitiko uspešnosti mednarodnega predstavljanja slovenske glasbene umetnosti ter predstavljanje rezultatov oblikovalcem kulturnih politik in strategij ter drugim deležnikom, ki se na strateški način ukvarjajo s povečevanjem vidnosti in uveljavljenosti Slovenije na mednarodni ravni.

Znotraj programskega sklopa Mednarodno predstavljanja so ključna področja:

1. Sistemska podpora mednarodnemu povezovanju na področju glasbenih umetnosti

Izbran bo kulturni program, ki:

* izvaja učinkovito, celostno in prebojno prakso na področju mednarodnega povezovanja in uveljavljanja slovenskih glasbenih ustvarjalcev in izvajalcev raznovrstnih žanrov glasbenih umetnosti,
* se na mednarodni ravni mreži z drugimi deležniki za krepitev slovenske glasbene umetnosti v mednarodnem prostoru,
* predstavlja in promovira mednarodne dosežke slovenske glasbene umetnosti v Sloveniji in mednarodnem prostoru.

1. Kulturni sektor kot povezan ekosistem

Izbran bo kulturni program, ki:

* na področju mednarodnega predstavljanja slovenske glasbe povezuje raznovrstne deležnike v obliki trajnega dialoga ter sinergijskega povezovanja, z namenom široke žanrske reprezentativnosti slovenke glasbe v mednarodnem prostoru ter zagotavljanja podpore širšemu naboru poklicev, ki sestavljajo slovenski glasbeni ekosistem,
* skrbi za izmenjavo znanja, informacij in dobrih praks za krepitev kapacitet organizacij in posameznikov na področju mednarodnega predstavljanja glasbenih umetnosti.

1. Krepitev analitične in raziskovalne dejavnosti o kulturi

Izbran bo kulturni program, ki:

* vodi, zbira in ureja evidence o mednarodnih udejstvovanjih slovenske glasbene umetnosti,
* izvaja analize učinkovitosti mednarodnega predstavljanja slovenske glasbene umetnosti,

oblikuje, predstavlja in podaja predloge za učinkovite razvojne strategije za mednarodno uveljavljanje slovenske glasbene umetnosti.

1. **Pomen izrazov in upravičenost stroškov**

**Glasbene umetnosti** so področje umetnosti, ki temeljijo na glasbenem izražanju in uporabi zvoka kot glavnega izraznega medija. Vključujejo tradicionalne zvrsti, kot so balet, opera, komorna, orkestralna, vokalna, klasična in stara glasba, ter sodobnejše oblike, kot so svobodna improvizacija, jazz, rock, etno, številni derivati elektronske glasbe ter različna področja popularne glasbe.

**Javni kulturni program** (v nadaljevanju: program) je po vsebini, zasnovi in obsegu zaključena celota programskih dejavnosti. Je v celoti in v svojih delih dostopen javnosti in bo izveden v obdobju od 2025 do vključno 2028.

**Programski sklop** je del programa, ki je po vsebini, zasnovi in obsegu zaključena celota, ki je v celoti in v svojih delih dostopna javnosti.

**Izvajalec programa** je skladno z določili 58. člena ZUJIK pravna oseba, katere dejavnost je po kakovosti ali po pomenu primerljiva s kulturno dejavnostjo javnega zavoda z njenega delovnega področja oziroma pravna oseba, katere dejavnost se praviloma ne zagotavlja v javnih zavodih, je pa njen kulturni program v javnem interesu. Izvajalec programa je odgovorni nosilec programa ter poslovno in programsko predstavlja kulturno organizacijo.

**Upravičene osebe na razpisnem področju** so prijavitelji programa ali programskega sklopa, ki so nevladne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ter delujejo na področju razpisa in izpolnjujejo splošne in posebne pogoje za sodelovanje na razpisu.

**Nevladne organizacije na področju kulture** so pravne osebe, ki so ustanovljene kot društva, zasebni zavodi, ustanove in drugo. Nevladno organizacijo opredeljuje 2. člen Zakona o nevladnih organizacijah (ZNOrg, objavljen v Uradnem listu RS št. 21/18).

**Konzorcij** je skupina več mednarodno uveljavljenih organizacij, ki sodelujejo pri mednarodnem predstavljanju slovenske glasbe za doseganje širokega in reprezentativnega nabora raznolikih žanrov in praks glasbenih umetnosti ter preko svojih mednarodnih povezav in izkušenj krepijo pojavnost slovenske glasbe v mednarodnem prostoru. Konzorcij lahko sestavljajo različne pravne osebe (nevladne organizacije, javni zavodi, podjetja), ki z izvajalcem programa kot nosilcem konzorcija sklenejo dogovor o konzorcijskem sodelovanju (obvezna priloga).

**Strateški načrt** je dokument temeljne programske vizije za razpisano programsko obdobje. Dokument vsebuje analizo stanja, vizijo želene pozicije po zaključku programskega obdobja, določa cilje in ukrepe za doseganje ciljev, kazalnike za prikaz doseganja ciljev in izkazuje usmerjenost prijavitelja v trajno delovanje.

**Upravičeni stroški**, ki jih sofinancira ministrstvo za izvedbo programa, so:

* splošni stroški delovanja,
* stroški dela zaposlenih,
* programski materialni stroški,
* stroški nakupa opreme in investicijskega vzdrževanja, vezani na izvedbo programa,
* posredni stroški programa.

**Splošni stroški delovanja** so stroški delovanja izvajalca programa, ki se jih ne da vezati le na izvedbo programa (npr. najemnine prostorov, varovanje, računovodstvo, pisarniški material, ogrevanje, elektrika, voda, telefon …), so pa v sorazmerju z obsegom programa, podprtim v okviru javnega razpisa.

**Stroški dela zaposlenih** so stroški, nastali z izplačilom dohodka osebam, zaposlenim pri izvajalcu, in so v sorazmerju z obsegom programa, podprtim v okviru javnega razpisa. Izvajalci programa brez zaposlenih niso upravičeni do stroškov dela.

**Programski materialni stroški** so stroški, nastali z izvedbo posameznega programa.

**Stroški nakupa opreme in investicijskega vzdrževanja** so stroški, nastali z nakupom opreme in investicijskim vzdrževanjem, ki sta nujno potrebna za izvedbo programa.

**Posredni stroški programa** so stroški, ki nastanejo z izvajanjem programa, ki je predmet pogodbe, in jih ni mogoče neposredno vezati na programsko vsebino (splošni ali režijski stroški, vezani na delovanje izvajalca).

**Upravičeni stroški za sofinanciranje** s strani ministrstva so sestavljeni izključno iz upravičenih stroškov, navedenih v razpisni prijavi prijavitelja. Upravičeni stroški so tisti, ki:

* izhajajo iz predmeta pogodbe,
* so nujni za kakovostno izvedbo sofinanciranega programa,
* nastanejo za namen realizacije sofinanciranega programa in se lahko v sorazmerju z obsegom programa, podprtim v okviru razpisa, pripišejo temu programu,
* so nastali z izvajanjem programa od 1. 1. 2025,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Upravičeni stroški programa se izkazujejo z računi, pogodbami, potrdili o izvedenih plačilih in drugo obračunsko dokumentacijo skladno z veljavnimi računovodskimi standardi. Zahtevana dokazila bodo opredeljena v pogodbi o sofinanciranju kulturnega programa.

Stroški, nastali na strani konzorcijskega partnerja, so lahko programski materialni stroški. V kolikor strošek programa nastane pri konzorcijskemu partnerju, mora konzorcijski partner izvajalcu programa izdati račun oziroma zahtevek za povračilo programskih sredstev, izvajalec programa pa te račune kot dokazila vključi v zahtevek za izplačilo sredstev po pogodbi o sofinanciranju kulturnega programa.

**Posredni stroški** **programa** so določeni kot povprečnina v višini 15 odstotkov vrednosti z odločbo in pogodbo dodeljenih sredstev sofinanciranja in se ne izkazujejo.

**Finančna uravnoteženost** programa pomeni:

* da so upravičeni stroški programa uravnoteženi z njegovim obsegom in vsebino (zlasti glede cenovne primernosti in stroškovne učinkovitosti) ter
* da so prihodki enaki odhodkom.

**Celotna vrednost programa** zajema vse načrtovane odhodke.

1. **Pogoji za sodelovanje na razpisu**

**5.1. Splošni pogoji za sodelovanje na razpisu:**

Na razpis se lahko prijavijo le prijavitelji (upravičene osebe), ki izpolnjujejo naslednje splošne pogoje:

1. Prijavitelji so nevladne organizacije, ki delujejo na področju razpisa.
2. Prijavitelji opravljajo dejavnosti v Republiki Sloveniji in so vsaj pet let registrirani za opravljanje kulturno-umetniških dejavnosti in posredovanje kulturnih dobrin. Glede na osnovno dejavnost niso izobraževalne in vzgojno-izobraževalne institucije oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti in posredovanje kulturnih dobrin v Sloveniji.
3. Prijavitelji v prijavi projekta ne zaprošajo za financiranje stroškov, za katere so jim ministrstvo, Slovenski filmski center, Javna agencija za knjigo Republike Slovenije in Javni sklad Republike Slovenije za kulturne dejavnosti ali drugi državni organi ali lokalne skupnosti že dodelili javna sredstva.
4. Prijavitelji so, če so bili pogodbena stranka ministrstva v obdobju od leta 2022 do vključno 2024, izpolnjevali vse pogodbene obveznosti do ministrstva (podlaga za ugotovitev izpolnjevanja pogodbenih obveznosti je arhivirana in tekoča dokumentacija ministrstva za obdobje med vključno 2022 in 2024).
5. Isti program na posamezen programski sklop prijavlja le en prijavitelj.
6. Prijavitelj prijavlja program, ki bo izveden v obdobju od leta 2025 do vključno 2028 ter bo dostopen javnosti.
7. Vloga prijavitelja je vsebinsko skladna s pomeni izrazov, določenimi v 4. točki razpisa.
8. Prijavitelj ne prijavlja programa, ki vsebinsko ne sodi na razpisno področje in ga strokovna komisija zato ne more oceniti s kriteriji, navedenimi v razpisnem besedilu pod točko 7.
9. Prijavitelj prijavlja program, katerega zaprošeni znesek financiranja ne presega najvišje mogoče višine zaprošenih sredstev, ki je opredeljena na programskem sklopu.
10. Prihodki programa so enaki njegovim odhodkom.
11. Vloga je v celoti napisana v slovenskem jeziku (razen naslovov projektov oziroma umetniških enot ter z izjemo morebitnih originalnih izjav tujih partnerjev, ki pa jim je treba priložiti prevod v slovenski jezik).
12. Prijavitelj dovoljuje objavo osebnih podatkov z namenom objave rezultatov razpisa na spletni strani ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl.US, 102/15, 7/18, 141/22) in Zakonom o varstvu osebnih podatkov (Uradni list RS, št. 163/22).

Prijavitelj poda izjavo o izpolnjevanju pogojev iz točke 5.1. s podpisanimi izjavami v prijavni aplikaciji. Če ministrstvo pozneje zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**5.2. Posebni pogoji na programskih sklopih:**

Na posamezni programski sklop se lahko prijavijo le prijavitelji (upravičene osebe), ki ob splošnih izpolnjujejo še naslednje posebne pogoje:

**5.2.1. Digitalizacija in informacijska podpora**

* da zaprošena vsota na letni ravni ne presega 140.000 EUR;
* da prijavitelj zagotavlja vsebinsko pokritje vseh glasbenih zvrsti in celotnega glasbenega področja, tako na ravni arhiviranja kot na ravni aktualnega spremljanja glasbenega dogajanja v Sloveniji. Prijavitelj mora omogočiti kontinuiran, globalen, prost in enakopraven dostop do spletnih vsebin in storitev vsem uporabnikom ne glede na njihovo lociranost in oddaljenost od vira (obvezno dokazilo: originalna izjava predlagatelja);
* da je prijavitelj v obdobju 2022–2024 opravljal informacijsko dejavnost na področju glasbene umetnosti na način neomejenega in prostega dostopa do večjezičnega spletnega portala o slovenski glasbeni umetnosti ter na način izvajanja drugih projektov za predstavljanje slovenske glasbene ustvarjalnosti;
* da je imel spletni portal prijavitelja v obdobju 2022–2024 najmanj 100.000 obiskovalcev letno.

**5.2.2. Mednarodno predstavljanje**

* da zaprošena vsota na letni ravni ne presega 200.000 EUR;
* da je prijavitelj samostojno oziroma skupaj s konzorcijskimi partnerji v obdobju 2022–2024 izvedel vsaj 30 projektov mednarodnega predstavljanja slovenske glasbe v obliki organizacije festivalskih nastopov, koncertov in koncertnih turnej ali predstavitev na glasbenih sejmih v mednarodnem prostoru,
* da prijavitelj zagotavlja uravnoteženo raznolikost glasbenih žanrov na način sodelovanja z najmanj tremi konzorcijskimi partnerji z mednarodnimi referencami iz različnih glasbenih žanrov (obvezno dokazilo: originalna izjava konzorcijskega partnerja),
* da je prijavitelj član vsaj ene mednarodne zveze ali mreže s področja glasbenih umetnosti (obvezno dokazilo: originalno potrdilo mednarodne zveze ali mreže).

**6. Izpolnjevanje razpisnih pogojev**

Izpolnjevanje pogojev ugotavlja komisija za odpiranje vlog, ki jo izmed zaposlenih na ministrstvu imenuje ministrica za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve o neizpolnjevanju pogojev in po že izdani dokončni odločbi o izboru projekta spremeni odločitev in z izvajalcem programa ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

**OPOZORILO:**

1. **Če se prijavitelj na posamezen programski sklop prijavi z več vlogami, kot jih določajo splošni ali posebni pogoji na posameznem razpisnem področju, se bo upoštevala zadnja vloga, preostale vloge pa bodo zavržene iz razloga neizpolnjevanja splošnih ali posebnih pogojev (kot vloge neupravičene osebe).**
2. **Če več prijaviteljev prijavi na ta razpis isti projekt, se vse vloge prijaviteljev istega projekta zavržejo iz razloga neizpolnjevanja splošnih pogojev (kot vloge neupravičene osebe). Če se prijavitelj prijavi s projektom, ki vsebinsko ne sodi na razpisno področje, se vloga zavrže kot vloga neupravičenega prijavitelja.**

**7. Razpisni kriteriji**

Pravočasne in popolne vloge ter vloge upravičenih oseb bo obravnavala strokovna komisija za področje glasbenih umetnosti na podlagi spodaj navedenih kriterijev. Vlogo prijavitelja se ocenjuje po sklopu kriterijev za tisti programski sklop, na katerega se je prijavitelj prijavil. Če se je prijavitelj prijavil na oba programska sklopa, se njegova prijava ocenjuje po obeh sklopih kriterijev.

**7.1. Digitalizacija in informacijska podpora:**

|  |  |
| --- | --- |
| **Kriterij:** | **Število možnih točk** |
| 1. Reference prijavitelja na področju digitalizacije in informacijske podpore v   obdobju 2022–2024 (kakovost dosežkov prijavitelja, prepoznavnost in uveljavljenost prijavitelja v strokovni javnosti) | 20 |
| 1. Kakovost strateškega načrta digitalizacije in informacijske podpore ter njegova vsebinska zaokroženost, celovitost, inovativnost in skladnost s cilji razpisa | 20 |
| 1. Kakovost izvedbenega načrta za digitalizacijo in informacijsko podporo za leto 2025 in njegova skladnost s strateškim načrtom | 20 |
| 1. Finančna zasnova programa ter razmerje predvidenih vrst stroškov glede na vsebino in obseg prijavljenega programa digitalizacije in informacijske podpore | 20 |
| 1. Pomen programa digitalizacije in informacijske podpore za razvoj področja slovenske glasbene umetnosti | 15 |
| 1. Prijavitelj ima status nevladne organizacije v javnem interesu na področju kulture (16. člen Zakona o nevladnih organizacijah (Ur. l. RS 21/18) | 5 |
| **SKUPAJ:** | **100** |

**7.2. Razpisni kriteriji za programski sklop Mednarodno predstavljanje:**

|  |  |
| --- | --- |
| **Kriterij:** | **Število možnih točk** |
| 1. Reference prijavitelja in konzorcijskih partnerjev na področju mednarodnega predstavljanja slovenske glasbene umetnosti v obdobju 2022–2024 (kakovost dosežkov prijavitelja in konzorcijskih partnerjev, prepoznavnost in uveljavljenost prijavitelja v mednarodni strokovni javnosti) | 20 |
| 1. Kakovost strateškega načrta mednarodnega predstavljanja ter njegova vsebinska zaokroženost, celovitost, inovativnost in skladnost s cilji razpisa | 20 |
| 1. Kakovost izvedbenega načrta za mednarodno predstavljanja za leto 2025 in njegova skladnost s strateškim načrtom | 20 |
| 1. Finančno ovrednotenje programa ter razmerje predvidenih vrst stroškov glede na vsebino in obseg prijavljenega programa mednarodnega predstavljanja | 20 |
| 1. Pomen programa mednarodnega predstavljanja za razvoj in promocijo področja slovenske glasbene umetnosti | 15 |
| 1. Prijavitelj ima status nevladne organizacije v javnem interesu na področju kulture (16. člen Zakona o nevladnih organizacijah (Ur. l. RS 21/18) | 5 |
| **SKUPAJ:** | **100** |

Obrazložitev točkovanja:

Pri kriterijih, kjer je mogoče doseči največ 20 točk, se točkovanje izvaja po sistemu:

20 točk – odlično, 15 točk – dobro, 10 točk – zadovoljivo, 5 točk – deloma zadovoljivo, 0 točk – nezadovoljivo

Pri kriterijih, kjer je mogoče doseči največ 15 točk, se točkovanje izvaja po sistemu:

15 točk – odlično, 10 točk – dobro, 5 točk – zadovoljivo, 0 točk – nezadostno

Pri kriteriju, kjer je mogoče doseči največ 5 točk, prejme prijavitelj, ki ima status nevladne organizacije v javnem interesu na področju kulture, 5 točk, prijavitelj, ki tega statusa nima, pa 0 točk.

**8. Uporaba kriterijev**

Kriteriji so ovrednoteni s točkami, pri čemer je pri vsakem od kriterijev navedeno najvišje število točk, ki jih je mogoče doseči. Najvišje možno število prejetih točk za program na posameznem programskem sklopu je 100 točk, financirana pa bosta programa, ki bosta na posameznem programskem sklopu ovrednotena najvišje. Programa prijaviteljev, ki bosta ovrednotena najvišje, bosta sofinancirana v celotni zaprošeni vrednosti.

Ocenjevanje in vsebinsko ovrednotenje izvede pristojna strokovna komisija za področje glasbenih umetnosti.

Z izvajalcem izbranega programa bo na podlagi odločbe sklenjena pogodba za obdobje trajanja razpisa. Ob letnem pozivu k predložitvi programa za naslednje leto ali v primeru drugih objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg programa v posameznem letu in dokončna višina sredstev za izvedbo programa v določenem letu ter opredeljene druge morebitne spremembe, vezane na izvedbo izbranega programa in pogodbeno razmerje. Dokončna višina sredstev za posamezno leto se določi na podlagi pregleda realizacije pogodbe in vsebinskega ovrednotenja ter okvira sredstev, namenjenih razpisu v posameznem proračunskem letu. Izvajalec izbranega programa mora skozi celotno obdobje trajanja razpisa izpolnjevati splošne in posebne pogoje razpisa.

**9. Predvidena vrednost sredstev**

Predvidena vrednost vseh razpoložljivih sredstev, namenjenih za predmet razpisa, je 340.000,00 EUR na letni ravni:

* od tega predvidoma 140.000,00 EUR za programski sklop Digitalizacija in informacijska podpora,
* od tega predvidoma 200.000,00 EUR za programski sklop Mednarodno predstavljanje.

Sredstva se zagotovijo iz proračunske postavke 131077 Glasbene umetnosti.

Ministrstvo bo v obdobju 2025-2028 v okviru javnega razpisa sofinanciralo največ dva (2) programa, in sicer:

- največ enega (1) na programskem sklopu Digitalizacija in informacijska podpora,

- največ enega (1) na programskem sklopu Mednarodno predstavljanje.

**10. Obdobje za porabo dodeljenih sredstev**

Dodeljena proračunska sredstva za izbrane programe morajo biti porabljena v proračunskih letih 2025, 2026, 2027 in 2028 oziroma v plačilnih rokih, kot jih bo določal Zakon o izvrševanju proračuna RS.

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju kulturnih programov in na podlagi izstavljenih zahtevkov za izplačilo, pri čemer lahko izbrani izvajalci pri prvem zahtevku uveljavljajo možnost predplačila v višini do 30 odstotkov pogodbene vrednosti.

**11. Razpisni rok in oddaja vlog**

Razpis se prične 10. 2. 2025 in se zaključi 14. 3. 2025.

Vloga mora biti izpolnjena in oddana v elektronski obliki na prijavnem obrazcu v spletnem okolju eJR (na naslovu: https://ejr.ekultura.gov.si/ejr-web/) z vsemi dokazili, prilogami in podatki, določenimi v razpisni dokumentaciji in v skladu z zahtevami tega javnega razpisa. Vloga mora biti oddana oziroma predložena na enega od načinov, opredeljenih v točkah 11.1. in 11.2.

Dopolnjevanje in spreminjanje vlog sta možna le do poteka razpisnega roka, in sicer v spletnem okolju eJR z rabo oznake, ki je določena že oddani vlogi.

Da ne bi prišlo do preobremenjenosti strežnika prijaviteljem priporočamo, da vloge na javni razpis oddate pred zadnjim dnem razpisnega roka.Oddaja vloge pomeni, da se prijavitelj strinja z vsemi pogoji in kriteriji razpisa.

**11.1. Oddaja elektronsko podpisane vloge**

Prijavitelj vlogo na javni razpis odda na prijavnem obrazcu v spletnem okolju eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletnem okolju eJR do vključno **14. 3. 2025** do **23.59**.

**11.2. Oddaja lastnoročno podpisane vloge**

Če prijavitelj nima digitalne identitete za elektronsko podpisovanje, vlogo na javni razpis kljub temu izpolni na prijavnem obrazcu v spletnem okolju eJR na naslovu: http://ejr.ekultura.gov.si/ejr-web, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva natisnjena različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova ulica 10, 1000 Ljubljana, najpozneje do 14. 3. 2025 oziroma najpozneje ta dan oddana priporočeno na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA JAVNI RAZPIS z oznako JPR-DIGIPMEP-GUM-2025-2028. Na ovojnico je treba obvezno nalepiti A4 dokument »Kuverta«, ki je priloga tega javnega razpisa in vsebuje vse potrebne podatke, kot so naslov, oznaka javnega razpisa, navedba prijavitelja in drugo.

Obvezne priloge, določene v razpisni dokumentaciji oziroma besedilu tega javnega razpisa, naj bodo priložene le v spletnem obrazcu in jih prijavitelji ne pošiljajo fizično.

Vloga mora biti izpolnjena na predpisanem obrazcu, ki je dostopen na naslovu www.gov.si/drzavni-organi/ministrstva/ministrstvo-za-kulturo/javne-objave/ in mora vsebovati vse obvezne priloge in podatke, določene v razpisni dokumentaciji.

**12. Razpisna dokumentacija**

Razpisna dokumentacija obsega:

- besedilo javnega razpisa z oznako JPR-DIGIPMEP-GUM-2025-2028,

- prijavni obrazec s prilogami v spletni aplikaciji eJR na naslovu: https://ejr.ekutura.gov.si/ejr-web/.

Razpisna dokumentacija je objavljena na spletnih straneh ministrstva, na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani z javnim razpisom z oznako JPR-DIGIPMEP-GUM-2025-2028.

**13. Zavrženje vlog**

Za **prepozno** se bo štela vloga (oziroma dopolnitev ali sprememba), ki ne bo oddana v spletnem okolju eJR do vključno **14. 3. 2025** do **23.59**. Če prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: Ministrstvo za kulturo RS, Maistrova 10, 1000 Ljubljana najpozneje do **14. 3. 2025** oziroma najpozneje ta dan oddana na pošti kot priporočena pošiljka.

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, čigar vloga ne bo izpolnjevala splošnih in posebnih pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

* + **prepozne vloge,**
  + **nepopolne vloge, ki jih prijavitelji ne bodo dopolnili niti po pisnem pozivu za dopolnitev v določenem roku,**
  + **vloge neupravičenih oseb.**

**14. Odpiranje vlog**

Ministrstvo bo vloge začelo odpirati 20. 3. 2025 ob 10.00.

**OPOZORILO**

Prijavitelje opozarjamo, da je izvedba javnega razpisa, vezana na proračunske zmogljivosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo javnega razpisa, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.

Če se v času izvedbe javnega razpisa zmanjša obseg sredstev, ki je v državnem proračunu, namenjen za kulturo, do takšne mere, da ne zagotavlja izpolnitve ciljev razpisa, lahko ministrstvo iz tega razloga postopek razpisa ustavi oz. v primeru že zaključenega izbora kulturnih programov v skladu s spremembami proračuna zniža obseg sofinanciranja, spremeni ali prekine že sklenjene pogodbe o financiranju programov.

**15. Pristojni uslužbenci za dajanje informacij in pojasnil v zvezi z razpisom:**

Dodatne informacije o razpisu lahko zainteresirani prijavitelji dobijo pri Roku Avbarju izključno po elektronski pošti na naslovu: [rok.avbar@gov.si](mailto:rok.avbar@gov.si).

Vsebinska vprašanja v zvezi z razpisom je po elektronski pošti na navedeni naslov možno poslati do vključno 12. 3. 2025, zadnji odgovori ministrstva bodo podani najpozneje do 14. 3. 2025 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Za tehnično podporo in odgovarjanje na tehnična vprašanja v zvezi z eJR se lahko prijavitelji obrnejo na Službo za digitalizacijo ([anja.guid@gov.si](mailto:anja.guid@gov.si), (01) 400 7984) vsak delovni dan med 9. in 15. uro, najkasneje do 14. 3. 2025 do vključno 15. ure.

**16. Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo na spletnih straneh ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/>, kot je navedeno v točki 12.

dr. Asta Vrečko

ministrica